
Az országgyűlési képviselőcsoportok - Szabályozás és gyakorlat

A 2010-ben megalakult magyar Országgyűlés nem kisebb ambíciókkal kezdett neki munkájának, mint a hazai jogrendszer megújítása, felfrissítése, a modern, XXI. századi viszonyokhoz való alakítása.
E koncepció keretein belül született meg az új magyar alkotmány, az Alaptörvény, valamint számos, a közjogi kereteket – ha nem is alapjaiban, de vitathatatlanul – átrajzoló sarkalatos törvény is.
A változások az Országgyűlés közjogi rendszerét s azon belül az országgyűlési képviselőcsoportokat sem hagyták érintetlenül. Ezen módosulások, változások nyomon követésére, feltérképezésére vállalkozik dolgozatom.
Az új Alaptörvény Országgyűlés c. alfejezetében rendelkezik a frakciókról, így döntve el a régi kérdést: az Országgyűlés, avagy a mögötte álló képviselőcsoport szerve-e a frakció? Dolgozatomban kitérek az alkotmányozás folyamatára: hogyan szabályozta a frakciókat a „régi” Alkotmány, mit javasoltak az egyes szakértők, alkotmányjogászok, politikai szereplők által összeállított tervezetek, alkotmánykoncepciók?
Vizsgálom ezen kívül az új országgyűlési törvény, s a módosult Házszabály hatását az országgyűlési képviselőcsoportokra, igyekszem rámutatni az új, meglehetősen gyorsan megalkotott szabályozásban lévő esetleges buktatókra, a szabályozás kapcsán esetlegesen a jövőben jelentkező működési zavarokra s ezek lehetséges megoldásaira.
A frakciókkal kapcsolatos elemzésembe bevonom egy-egy parlamenti párt képviselőcsoportjának szabályzatát is.
A rendszerváltás óta eltelt időszak parlamenti gyakorlatát nyolc – általam fontosnak, érdekesnek vélt – esetet kiragadva igyekszem bemutatni. A parlamenti gyakorlat felvázolásánál munkám támaszkodik az Alkotmánybíróság témám szempontjából releváns határozataira is.
Célom egy olyan dolgozat megalkotása volt, mely érthető, koherens képet ad a frakciójog 2012-es módosulásairól, azonban nem csak a hatályos jogra koncentrál, hanem igyekszik folyamatában szemlélni s bemutatni az elmúlt bő húsz esztendő frakciójoggal kapcsolatos változásait, tendenciáit, szabályozási koncepcióit. Nem pusztán az eddig megszületett tudományos fejtegetések számbavételére vállalkoztam munkában, hanem saját kutatómunkával igyekeztem a frakciók szabályozására hatékonyabb, a gyakorlati és alkotmányos szempontoknak jobban megfelelő szabályozási koncepciót kidolgozni.



